KIRJALLINEN KYSYMYS E-0330/02

esittäjä(t): Stavros Xarchakos (PPE-DE) komissiolle

(12. helmikuuta 2002)

Aihe: Turkkilaisen laivapurkamon Egeanmereen laskemat vaaralliset saasteet

Englanninkielisessä luotettavassa sanomalehdessä New Europe (N:o 20, 26. tammikuuta 2002) julkaistujen tietojen mukaan Turkin poliisi pidätti 17 Greenpeacen jäsentä tammikuun puolessavälissä heidän osoittaessaan mieltään smyrnalaisen laivapurkamon toiminnan aiheuttamaa ympäristön pilaantumista vastaan. Greenpeace väittää, että laivojen purkamisen yhteydessä vapautuu myrkyllisiä aineita, jotka saastuttavat Egeanmeren vesiä ja vaarantavat alueella asuvien Turkin kansalaisten terveyden samoin kuin lukuisien yhteisön kansalaisten, eli lähietäisyydellä sijaitsevien Kreikan saarten asukkaiden terveyden.

Onko edellä mainittu tapaus komission tiedossa? Mitä komissio aikoo tehdä suojellakseen Egeanmeren saarten kreikkalaisten asukkaiden ja Vähän-Aasian rannikon turkkilaisten asukkaiden terveyttä? Mikä on komission kanta Turkin hallituksen toimiin sen pidätettyä maailman suurimpaan ympäristöjärjestöön kuuluvia ympäristötieteilijöitä, jotka osoittivat mieltään Kreikan saariston vesien saastumista vastaan? Kun otetaan huomioon, että komissio on usein yhteydessä turkkilaisviranomaisiin, mikä oli Turkin antama virallinen selitys näihin maan turvallisuusviranomaisten demokratian vastaisiin toimiin?

Günter Verheugenin komission puolesta antama vastaus

(5. huhtikuuta 2002)

Komissio on tietoinen Egeanmeren tapauksesta.

Niin Egeanmeren kuin muidenkin alueiden osalta komissio aikoo tutkia jäsenvaltioiden harjoittamaa vaarallisia aineita sisältävien purettaviksi tarkoitettujen laivojen vientiä koskevaa ongelmaa. Tämä on pääasiallinen huolenaihe. Vähintään 50 prosenttia Turkissa purettavista laivoista on peräisin yhteisön toimijoilta. Laivateollisuuden tulisi poistaa vaaralliset aineet laivoista ennen niiden vientiä.

Yhteisön sisäinen oikeudellinen tilanne vaarallisia aineita sisältävien purettaviksi tarkoitettujen laivojen viennin osalta on seuraava: Jätteiden vientiä yhteisöstä säädellään Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta 1 päivänä helmikuuta 1993 annetulla neuvoston asetuksella (ETY) N:o 259/93/ETY(1), jäljempänä jätteiden siirtoa koskeva asetus, sellaisena kuin se on muutettuna. Jätteiden siirtoa koskevalla asetuksella pannaan täytäntöön muun muassa Baselin yleissopimuksen määräykset, mukaan luettuna kielto viedä taloudellisen yhteistyön ja kehityksen järjestön (OECD) maista vaarallisia jätteitä muihin kuin OECD-maihin. Baselin vientikielto ei ole vielä laillisesti sitova ja voimassa kansainvälisesti, mutta jäsenvaltioissa sitä kuitenkin sovelletaan ja se on niissä laillisesti sitova.

Komissio katsoo, että purettaviksi tarkoitettuja laivoja on pidettävä jätteenä ja myös vaarallisena jätteenä, jos niiden lastia ja muita vaarallisia aineita ei tyhjennetä. Baselin yleissopimuksen mukaan yhteisön lainsäädännössä kielletään sellaisten laivojen vienti yhteisöstä, jotka on tarkoitettu purettaviksi ja jotka on tarkoitettu hyödynnettäviksi muissa kuin OECD-maissa, jos ne ovat vaarallisia. Sellaisten purettaviksi tarkoitettujen laivojen mahdolliseen vientiin, joita mikään kielto ei koske (hyödynnettäväksi tarkoitettu ja ei-vaarallinen), sovelletaan kuitenkin valvontaa koskevia vaatimuksia, ja yhteisön säännöissä edellytetään yleensä, että vastaanottavassa maassa suoritettava hyödyntämiskäsittely on ympäristöä säästävä.

Turkin tilanne on seuraava: Turkista tuli vaarallisten jätteiden maan ylittävien siirtojen ja käsittelyn valvonnasta tehdyn Baselin yleissopimuksen sopimuspuoli 20 päivänä joulukuuta 1994. Tähän yleissopimukseen perustuvan Turkin vaarallisten jätteiden valvontaa koskevan asetuksen (27.08.1995 N:o 22387) nojalla Turkki kielsi kaikenlaisen vaarallisten jätteiden tuonnin vuonna 1995. Turkilla on riittävä laivojen purkamista koskeva kansallinen lainsäädäntö ympäristön suojelemiseksi sekä työterveyden ja työturvallisuuden varmistamiseksi. Käytännössä Turkin lainsäädännön täytäntöönpanoa on kuitenkin vahvistettava. Tämä selventää, miksi vaarallisia aineita sisältäviä laivoja puretaan yhtä Turkissa.

Komissio valmistelee meristrategiaa, joka kattaa kaikki unionia ympäröivät meret Egeanmeri mukaan luettuna. Tällä strategialla ohjataan jäsenvaltioita meriympäristön suojelemisessa. Tämä on niiden velvollisuus esimerkiksi jätteiden siirtoa koskevan asetuksen tiukan täytäntöönpanon avulla. Egeanmeren ympäristönsuojelu on myös osa Kreikan ja Turkin välistä kahdenkeskistä sopimusta.

Greenpeacen mielenosoittajien pidätyksen syynä oli se, että kyseessä oli kielletty mielenosoitus. Mielenosoittajat on vapautettu. Vaikka komissio kannattaa yhteisön standardeihin perustuvaa mielenosoitusvapautta Turkissa, tämä välikohtaus ei näytä olleen demokratian vastainen.

(1) EYVL L 30, 6.2.1993.